Hin nýstofnaða siglingadeild Snæfells fékk nú á dögunum flotbryggju sem mun nýtast starfsemi þeirra sem og öðru sportsiglingafólki í Stykkishólmi . Þá verður stefnt að því að koma upp siglingakennslusvæði inn í Vogsbotni þar sem flotbryggjunni verður einnig fundinn staður . Flotbryggjan er hluti af þeim bryggjum sem siglingadeildin fékk frá laxeldi Stofnfisks í Hraunsfirði gegn því að hreinsa svæðið þar en fiskeldinu var hætt fyrir nokkru . Guðbrandur Björgvinsson , stjórnarformaður siglingadeildarinnar og áhugamaður um skútusiglingar vonast til að fyrsta námskeið deildarinnar hefjist um miðjan júní mánuð en nú þegar hafa um 25 börn og unglingar skráð sig í félagið . “ Viðbrögðin hafa verið rosalega góð og það er greinilegt að hér er mikill áhugi á siglingum almennt . Við ætlum að fara af stað með námskeið fyrir börn og unglinga en svo verðum við bara að bíða og sjá hvað gerist í framtíðinni , ” sagði Guðbrandur í samtali við Skessuhorn . Fjórir nýir Topaz Race bátar hafa verið keyptir frá Bretlandi og eru væntanlegir í Hólminn innan skamms .